**DĖL SUTIKIMO PERTVARKYTI BIUDŽETINĘ ĮSTAIGĄ ROKIŠKIO TURIZMO IR AMATŲ INFORMACIJOS CENTRĄ Į VIEŠĄJĄ ĮSTAIGĄ ROKIŠKIO TURIZMO IR VERSLO INFORMACIJOS CENTRĄ**

2021 m. rugsėjo 24 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.104 straipsniu, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4 ir 7 punktais, 4 dalimi, 13 straipsnio 1 ir 2 dalimis, 13 straipsnio 1 ir 2 dalimis, Lietuvos Respublikos viešųjų įstaigų įstatymo 4 straipsnio 4 dalimi, Rokiškio rajono strateginio plėtros plano iki 2022 metų priemonių planu, 2020 m. gruodžio 23 d. Rokiškio rajono savivaldybės tarybos sprendimu Nr. TS-312 „Dėl pritarimo sutarties pasirašymui su VšĮ „Versli Lietuva“ įgyvendinant bendradarbystės centro „Spiečius“ projektą, partnerystės 2021 m. sausio 14 d. sutartimi Nr. MS-2, Rokiškio rajono savivaldybės taryba n u s p r e n d ž i a:

 1. Sutikti, kad biudžetinė įstaiga Rokiškio turizmo ir amatų informacijos centras (įmonės kodas 302308156) iki 2021 m. gruodžio 31 d. būtų pertvarkyta į viešąją įstaigą Rokiškio turizmo ir verslo informacijos centrą.

 2. Nustatyti, kad:

 2.1. biudžetinės įstaigos Rokiškio turizmo ir amatų informacijos centro pertvarkymo tikslas – didinant įstaigos veiklos efektyvumą, sukurti viešąją įstaigą, teikiančią kokybiškas, rinkos poreikius atitinkančias paslaugas rajono gyventojams, viešajam ir privačiam sektoriui, kitiems subjektams;

 2.2. biudžetinė įstaiga Rokiškio turizmo ir amatų informacijos centras pertvarkoma į viešąją įstaigą Rokiškio turizmo ir verslo informacijos centrą;

 2.3. po pertvarkymo veikiančio juridinio asmens:

 2.3.1. teisinė forma – viešoji įstaiga;

 2.3.2. pavadinimas – viešoji įstaiga Rokiškio turizmo ir verslo informacijos centras;

 2.3.3. buveinės adresas – Nepriklausomybės a. 8-3, LT-42115, Rokiškis;

 2.4. po pertvarkymo veiksianti įstaiga – viešoji įstaiga Rokiškio turizmo ir verslo informacijos centras, kurio tikslai – Rokiškio rajono turizmo, amatų, verslo plėtros ir investicijų skatinimas, palankių sąlygų šiai veiklai sudarymas, kuriant patrauklų rajono įvaizdį, aktualiomis rinkodaros priemonėmis populiarinant ir didinant turizmo, tradicinių amatų ir verslo sričių aktualumą bei žinomumą Lietuvoje ir tikslinėse užsienio šalyse;

 2.5. po pertvarkymo veiksiančios viešosios įstaigos Rokiškio turizmo ir verslo informacijos centro savininko teises ir pareigas įgyvendins Rokiškio rajono savivaldybės taryba.

 3. Paskelbti šį sprendimą Teisės aktų registre ir Rokiškio rajono savivaldybės interneto svetainėje.

 Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Justina Daščioraitė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SUTIKIMO PERTVARKYTI BIUDŽETINĘ ĮSTAIGĄ ROKIŠKIO TURIZMO IR AMATŲ INFORMACIJOS CENTRĄ Į VIEŠĄJĄ ĮSTAIGĄ ROKIŠKIO TURIZMO IR VERSLO INFORMACIJOS CENTRĄ“**

**AIŠKINAMASIS RAŠTAS**

**Sprendimo projekto tikslai ir uždaviniai.**

 Sprendimo projekto tikslas ir uždaviniai – sutikti, kad biudžetinė įstaiga Rokiškio turizmo ir amatų informacijos centras iki 2021 m. gruodžio 31 d. būtų pertvarkyta į Rokiškio turizmo ir verslo informacijos centrą; įpareigoti biudžetinę įstaigą Rokiškio turizmo ir amatų informacijos centrą atlikti veiksmus, susijusius su šios įstaigos pertvarkymu į viešąją įstaigą Rokiškio turizmo ir verslo informacijos centrą.

**Teisinio reguliavimo nuostatos.**

 Lietuvos Respublikos vietos savivaldos įstatymas; Lietuvos Respublikos viešųjų įstaigų įstatymas; Lietuvos Respublikos biudžetinių įstaigų įstatymas; Lietuvos Respublikos valstybės ir savivaldybių turto valdymo, naudojimo ir disponavimo juo įstatymas; Lietuvos Respublikos civilinis kodeksas, 2020 m. gruodžio 23 d. Rokiškio rajono savivaldybės tarybos sprendimas Nr. TS-312 „Dėl pritarimo sutarties pasirašymui su VšĮ „Versli Lietuva“ įgyvendinant bendradarbystės centro „Spiečius“ projektą, 2021 m. sausio 14 d. Partnerystės sutartis Nr. MS-2, Rokiškio rajono strateginio plėtros plano iki 2022 metų priemonių planas.

 **Sprendimo projekto esmė.**

 Vadovaujantis Lietuvos Respublikos biudžetinių įstaigų įstatymo 13 straipsnio 2 dalimi, iš savivaldybės biudžeto išlaikomos biudžetinės įstaigos pertvarkymo procedūros gali būti pradėtos tik turint savivaldybės tarybos sutikimą pertvarkyti biudžetinę įstaigą.

 Savivaldybė pagal 2021 m. sausio 14 d. Partnerystės sutarties Nr. MS-2 sąlygas įsipareigojo nuo 2022 m. sausio 1 d. iki 2026 m. gruodžio 31 d. perimti administruoti ir išlaikyti BC „Spiečius“ veiklą ir BC „Spiečius“ paslaugų paketą ir kokybę pagal VšĮ „Versli Lietuva“ nurodytus veiklos rodiklius. Siekiant, kad šios paslaugos būtų teikiamos kokybiškai, apie jas sužinotų kuo platesnis ratas potencialių „Spiečiaus“ narių bei verslo subjektų, skatinant Rokiškio rajono turizmo sektoriaus neišnaudotą verslumo potencialą, Rokiškio turizmo ir amatų informacijos centras pertvarkomas į Rokiškio turizmo ir verslo informacijos centrą, kurio tikslas – Rokiškio rajono turizmo, amatų, verslo ir investicijų plėtros skatinimas, palankių sąlygų šiai veiklai sudarymas kuriant patrauklų rajono įvaizdį, aktualiomis rinkodaros priemonėmis populiarinant ir didinant rajono turizmo, tradicinių amatų ir verslo sričių aktualumą bei žinomumą Lietuvoje ir užsienio šalyse. Atsižvelgiant į Rokiškio rajono strateginio plėtros plano iki 2022 metų priemonių plano priemonę „Ekonominės plėtros skatinimas ir konkurencingumo didinimas“, būtų sustiprintas šių priemonių įgyvendinimas ir pasiektas aukštesnis rodiklis – 1.1.1.3 (rajono verslo aplinkos tyrimų vykdymas); 1.1.1.6 (investuotojams patrauklaus savivaldybės įvaizdžio formavimas); 1.1.1.7 (verslumą skatinančių renginių organizavimas ir dalyvavimas juose); 1.1.2.1 (verslo ir viešojo sektoriaus partnerystės stiprinimas); 1.1.2.3 (verslo paramos organizacijų, teikiančių paslaugas verslo kūrimuisi ir plėtrai, plėtra).

 Remiantis gerąja kitų savivaldybių (Anykščių rajono, Kauno miesto ir kt.) patirtimi, tų įstaigų steigiamaisiais dokumentais, biudžetinė įstaiga Rokiškio turizmo ir amatų informacijos centras pagal vykdomos veiklos pobūdį labiau atitinka kitai juridinio asmens teisinei formai požymius, būdingus viešajai įstaigai, kurios tikslas – tenkinti viešuosius interesus vykdant švietimo, mokymo ir mokslinę kultūrinę, sveikatos priežiūros, aplinkos apsaugos, sporto plėtojimo, socialinės ar teisinės pagalbos teikimo, taip pat kitokią visuomenei naudingą veiklą (Viešųjų įstaigų įstatymo 2 straipsnio 1 dalis). Įvertinus tai, kad Rokiškio turizmo ir amatų informacijos centras labiau atitinka viešosios įstaigos, kaip teisinės formos, požymius, nėra tikslinga išlaikyti biudžetinės įstaigos, kuri įgyvendina savivaldybės funkcijas ir yra išlaikoma iš savivaldybės biudžeto asignavimų, formą.

 Pasikeitus įstaigos teisinei formai, įstaigos veiklos valdymui bus suteiktas didesnis lankstumas: atsiras daugiau galimybių rengti įvairias programas, dalyvauti projektinėje veikloje, nėra nustatomas didžiausias leistinas pareigybių skaičius (kitaip nei esant biudžetinei įstaigai, kur didžiausią leistiną pareigybių skaičių nustato savivaldybės taryba), todėl atsiranda galimybė samdyti atitinkamos srities specialistus konkrečiam projektui įgyvendinti pagal neterminuotą darbo sutartį, o esant poreikiui, įstaigai plečiant veiklos apimtis, keisti pareigybių skaičių savo nuožiūra. Taip pat nustatyti prekių įkainius diskrecijos teisę įgytų pati viešoji įstaiga (esant biudžetinei įstaigos formai, prekių įkainius nustato savivaldybės taryba). Tai užtikrintų lankstumą ir greitą reagavimą prisitaikant prie tuo metu vyraujančias rinkos tendencijų.

 **Laukiami rezultatai.**

 Sukurtos palankios sąlygos verslo (ypatingai dėmesį skiriant pradedančiam verslui, verslo idėjos vystymo klausimams savivaldybės ir nacionaliniu mastu), turizmo bei vietinės ir tarptautinės rinkodaros plėtrai Rokiškio rajone. Didelis dėmesys bus skirtas investicijų pritraukimo skatinimui, turistinio rajono patrauklumo didinimui. Rokiškio turizmo ir verslo centras taps jungiamąja grandimi tarp verslo subjektų, asocijuotų verslo struktūrų, potencialių investuotojų ir savivaldybės.

Turizmo informacijos ir tradicinių amatų koordinavimo funkcijos dėl pertvarkos išlaikys esamą veiklos kryptį, taip pat bus sustiprintos reikiamu turizmo sektoriaus verslo subjektų dėmesiu ir glaudesniu bendradarbiavimu.

 **Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Komunikacijos ir kultūros skyriaus vedėjo pavaduotoja Justina Daščioraitė